“Zomin” turistik-rekreatsion zonasini va xalqaro umummavsumiy kurortni tashkil etish chora-tadbirlari toʻgʻrisida
(decree, 2023-06-20)

Togʻli hududlarning mavjud turistik salohiyatidan samarali foydalanish, tadbirkorlik subyektlari uchun qulay shart-sharoitlarni yaratish, xalqaro umummavsumiy kurortlar, mehmonxona majmualari, madaniy-sogʻlomlashtirish, savdo-koʻngilochar va boshqa turizm infratuzilmasi obyektlarini barpo etish, mavjud resurslardan samarali foydalanish hamda qoʻshimcha ish oʻrinlarini yaratish maqsadida: 1. Turizm va sport vazirligi, Investitsiyalar va tashqi savdo vazirligi va Jizzax viloyati hokimligining: “Zomin” turistik-rekreatsion zonasini (keyingi oʻrinlarda — Turistik zona); “Zomin” turistik-rekreatsion zonasi direksiyasi” davlat unitar korxonasini (keyingi oʻrinlarda — Direksiya); Turistik zona hududida zamonaviy mehmonxona majmualari, madaniy-sogʻlomlashtirish, savdo-koʻngilochar va turistik ahamiyatdagi boshqa obyektlar qurish, shuningdek, zamonaviy muhandislik infratuzilma obyektlarini; Turistik zona hududida “Suffa platosi. 2 400” xalqaro umummavsumiy kurorti va “Oʻriklisoy” turizm majmuasini tashkil etish toʻgʻrisidagi takliflariga rozilik berilsin. 2. Belgilansinki, Turistik zona faoliyat koʻrsatish muddati keyinchalik uzaytirish imkoniyati bilan 30 yilga tashkil qilinadi. 3. “Zomin” turistik-rekreatsion zonasi maʼmuriy kengashi tarkibi ilovaga muvofiq tasdiqlansin. 4. Turizm va sport vazirligi Qurilish vazirligi, Jizzax viloyati hokimligi, manfaatdor vazirlik va idoralar bilan birgalikda 2021-yil 31-dekabrga qadar xorijiy loyiha institutlarini, shuningdek, maslahatchilarni jalb qilgan holda Turistik zonaning bosh rejasi va batafsil rejalashtirish loyihalarini quyidagilarni nazarda tutgan holda ishlab chiqsin va belgilangan tartibda tasdiqlanishini taʼminlasin: hududdagi elektr tarmoqlarini yer ostidan oʻtkazish; Turistik zona hamda uni boshqa hududlar bilan bogʻlovchi yoʻllarda maxsus piyodalar va velosiped yoʻlaklari mavjud boʻlishi; hududdagi elektromobillar va boshqa turdagi transport vositalari (quvvat oluvchi gibrid transport vositalari) uchun elektr quvvatlanish stansiyalari nuqtalarini belgilash; hududda oʻrnatilgan tartibda aeronavigatsiya vositalari va kichik sigʻimdagi havo kemalari (vertolyotlar) uchun uchish-qoʻnish maydonchalarini joylashtirishni belgilash; sportning ekstremal turlari, shu jumladan ziplayn, fotosuratlar olish uchun manzarali va noyob joylarda selfi zonalar kabi obyektlarni joylashtirish; hududda oʻrnatiladigan yoʻl koʻrsatkichlari va namunaviy sanitariya-gigiyena shoxobchalarini joylashtirish hamda chiqindilarni tashlash nuqtalarini belgilash; turistik koʻchalarni, shu jumladan suvenir va oziq-ovqat mahsulotlari savdosi obyektlarini joylashtirish. 5. Belgilab qoʻyilsinki: Turistik zonaning bosh rejasi va batafsil rejalashtirish loyihalarini ishlab chiqish uchun loyihalashtirish va konsalting kompaniyalari, mahalliy va xorijiy ekspertlar hamda boshqaruvchi kompaniyalar xizmatlari uchun haq toʻlash hamda Direksiya faoliyatini moliyalashtirish Togʻli va olis hududlarda turizm infratuzilmasini rivojlantirish jamgʻarmasi (keyingi oʻrinlarda — Jamgʻarma) mablagʻlari hisobidan amalga oshiriladi; Turistik zonadagi turistik infratuzilmani yaratish imkoniyati boʻlgan yer uchastkalari keyinchalik samarali foydalanish va (yoki) investorlarga ijaraga berish uchun Direksiyaga doimiy foydalanish huquqi bilan ajratiladi; Direksiyaga doimiy foydalanishga berilgan yer uchastkalarini ijaraga olish huquqini realizatsiya qilish Direksiyaning qaroriga asosan elektron onlayn-auksion orqali belgilangan tartibda amalga oshiriladi; istisno tariqasida, Turistik zona hududidagi yer uchastkalarini ijaraga berishdan va davlat mulki obyektlarini realizatsiya qilishdan tushgan mablagʻlar Jamgʻarmaga yoʻnaltiriladi. Moliya vazirligi mazkur bandning ikkinchi xatboshisida belgilangan tadbirlarni dastlabki moliyalashtirish uchun Oʻzbekiston Respublikasi Prezidentining 2021-yil 9-fevraldagi “Oʻzbekiston Respublikasida ichki va ziyorat turizmini yanada rivojlantirish chora-tadbirlari toʻgʻrisida”gi PF-6165-son Farmonining 9-bandida belgilangan mablagʻlar hisobidan 10 milliard soʻmni Jamgʻarmaga yoʻnaltirsin. 6. Turizm va sport vazirligi: Investitsiyalar va tashqi savdo vazirligi bilan birgalikda dor yoʻllarini loyihalashtirish va togʻ-changʻi koʻtargichlar qurish uchun nufuzli tashkilotlarni, shu jumladan salohiyatli xorijiy va mahalliy investorlarni jalb qilish choralarini koʻrsin; 2021-yil 1-mayga qadar Turistik zona hududida tadbirkorlik subyektlari va aholi uchun mehmondoʻstlik va xizmat koʻrsatish etikasi boʻyicha, shu jumladan masofaviy oʻquv seminarlarini tashkil etish choralarini koʻrsin; uch oy muddatda Turistik zonaga xorijiy va mahalliy investorlarni jalb qilish, hududda koʻrsatiladigan xizmatlarni diversifikatsiya va monetizatsiya qilishga doir targʻibot dasturini ishlab chiqsin va Vazirlar Mahkamasiga kiritsin. 7. Investitsiyalar va tashqi savdo vazirligi Turizm va sport vazirligi va Jizzax viloyati hokimligi bilan birgalikda Turistik zona hududidagi istiqbolli va ustuvor loyihalar roʻyxatlarini shakllantirish hamda dastlabki turizm, yoʻl-transport va kommunikatsiyani rivojlantirish uchun xalqaro moliya institutlarining imtiyozli kreditlari va grant mablagʻlarini jalb qilish choralarini koʻrsin. 8. 2024-yil 1-yanvarga qadar qayta tiklanuvchi energiya manbalarini tashkil etish uchun tadbirkorlik subyektlari tomonidan import qilinadigan asbob-uskunalar, texnika, xomashyo, butlovchi buyumlar, ehtiyot qismlar va boshqa materiallar bojxona toʻlovlaridan (qoʻshilgan qiymat soligʻi va bojxona rasmiylashtiruvi uchun yigʻimlardan tashqari) ozod etilsin. 9. Turizm va sport vazirligi Oʻrmon xoʻjaligi davlat qoʻmitasi, Jizzax viloyati hokimligi hamda Ekologiya va atrof-muhitni muhofaza qilish davlat qoʻmitasi bilan birgalikda: uch oy muddatda Zomin milliy tabiat bogʻi, Zomin davlat oʻrmon xoʻjaligi hamda Baxmal tumanida joylashgan Baxmal davlat oʻrmon xoʻjaligi hududlarida turizm infratuzilmasini barpo etish yuzasidan istiqbolli loyiha takliflarini ishlab chiqib, Vazirlar Mahkamasiga kiritsin; 2021-yil 1-sentabrga qadar ushbu hududlarda tashrif buyuruvchilar uchun, shu jumladan tadbirkorlik subyektlarini jalb etgan holda yengil konstruksiyali turizm axborot markazlarini tashkil etish choralarini koʻrsin. 10. Axborot texnologiyalari va kommunikatsiyalarini rivojlantirish vazirligi Ichki ishlar vazirligi, manfaatdor vazirlik va idoralar bilan birgalikda uch oy muddatda Turistik zona hududida “Xavfsiz turizm” tizimini joriy etish dasturini tasdiqlasin. 11. Vazirlar Mahkamasi bir oy muddatda “Zomin” turistik-rekreatsion zonasini tashkil etish chora-tadbirlari yuzasidan Hukumat qarorini qabul qilsin. 12. Turizm va sport vazirligi manfaatdor vazirlik va idoralar bilan birgalikda uch oy muddatda ushbu Farmondan kelib chiqib, Oʻzbekiston Respublikasining “Maxsus iqtisodiy zonalar toʻgʻrisida”gi Qonuniga va boshqa qonun hujjatlariga oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 13. Vazirlik va idoralar ikki oy muddatda oʻzlari qabul qilgan normativ-huquqiy hujjatlarni ushbu Farmonga muvofiqlashtirsin. 14. Ushbu Farmonning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin. 1. A.N. Aripov — Oʻzbekiston Respublikasining Bosh vaziri, Maʼmuriy kengash raisi 2. A.A. Abduxakimov — Oʻzbekiston Respublikasi Bosh vazirining oʻrinbosari, Maʼmuriy kengash raisi oʻrinbosari 3. S.Oʻ. Umurzoqov — Oʻzbekiston Respublikasi Bosh vazirining oʻrinbosari — investitsiyalar va tashqi savdo vaziri, Maʼmuriy kengash raisi oʻrinbosari 4. E.A. Saliyev — Jizzax viloyati hokimi 5. B.I. Zakirov — Oʻzbekiston Respublikasi qurilish vaziri 6. A.I. Maqsudov — Oʻzbekiston Respublikasi Ekologiya va atrof-muhitni muhofaza qilish davlat qoʻmitasi raisi 7. N.J. Bakirov — Oʻzbekiston Respublikasi Oʻrmon xoʻjaligi davlat qoʻmitasi raisi 8. F.K. Umarov — Oʻzbekiston Respublikasi Davlat soliq qoʻmitasi huzuridagi Kadastr agentligi direktori 9. A.M. Abdugʻaniyev — Zomin tumani hokimi 10. B.M. Axmedov — Oʻzbekiston Respublikasi Vazirlar Mahkamasi shuʼba mudiri, Maʼmuriy kengash masʼul kotibi